Na temelju članka 5., stavka 1., točke 6., Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22 i 114/22), članka 31. Statuta Općine Povljana („Službeni glasnik Zadarske županije“, broj 13/21), te Prometnog elaborata, izrađenog od Donat d.o.o., Ruđera Boškovića 4, 23000 Zadar, broj projekta: 5512, od listopada 2019. godine, Općinsko vijeće Općine Povljana na svojoj 14. sjednici održanoj dana 30. ožujka 2023. godine, donijelo je

ODLUKU

o parkiralištima na području Općine Povljana

**I. OPĆE ODREDBE**

**Članak 1.**

Ovom Odlukom o parkiralištima na području Općine Povljana (u daljnjem tekstu: Odluka), određuju se parkirališne površine i način parkiranja, zabrane parkiranja i mjesta ograničenog parkiranja u Općini Povljana.

**Članak 2.**

U smislu ove Odluke:

- javna parkirališna površina je javno-prometna površina namijenjena parkiranju vozila koja je uređena kao parkiralište,

- javno parkiralište s naplatom usluge parkirališta (u daljnjem tekstu: javno parkiralište) je uređena i propisno označena ulična ili izdvojena površina na kojoj je uvedena naplata parkiranja i koja je označena odgovarajućom prometnom signalizacijom, te informacijom o parkirališnoj zoni, cijenama parkiranja ovisno o vremenu parkiranja kao i načinu plaćanja parkiranja,

- parkirališno mjesto je dio javne parkirališne površine namijenjene parkiranju jednog vozila i označeno odgovarajućom prometnom oznakom,

- rezervirano parkirališno mjesto je parkirališno mjesto namijenjeno određenom korisniku te označeno odgovarajućom prometnom oznakom,

- korisnik javnog parkirališta (u daljnjem tekstu: korisnik) je vlasnik vozila odnosno vozač koji parkira vozilo na parkirališno mjesto,

- upravitelj parkirališta je pravna osoba koja obavlja tehničke i organizacijske poslove, naplatu i nadzor nad parkiranjem vozila na javnim parkiralištima u vlasništvu Općine Povljana.

**Članak 3.**

Javno parkiralište s naplatom može se organizirati i na zemljištu u vlasništvu privatnih fizičkih ili pravnih osoba, sukladno dokumentima prostornog uređenja i općem aktu o uređenju prometa Općine Povljana.

Javno parkiralište iz stavka 1. ovog članka mora biti označeno odgovarajućom prometnom signalizacijom, te informacijom o parkirališnoj zoni, cijenama parkiranja ovisno o vremenu parkiranja, kao i načinu plaćanja parkiranja, te mora imati istaknut naziv pravne ili fizičke osobe koja obavlja djelatnost javnog parkiranja.

**II. PARKIRALIŠNE POVRŠINE**

**Članak 4.**

Javna parkirališta na kojima se naplaćuje usluga parkiranja na području Općine Povljana su parkirališta za parkiranje osobnih vozila i parkirališta za parkiranje drugih vozila.

Javna parkirališta iz stavka 1. ovog članka moraju imati oznaku parkirališne zone, vremena kada se naplaćuje parkiranje i uvjete pod kojima se zaključuje ugovor o korištenju parkirališnog mjesta.

**Članak 5.**

Javna parkirališta uz naplatu usluge na području općine Povljana svrstavaju se u jednu parkirališnu zonu.

Javno parkiralište može biti stalno ili privremeno te otvoreno ili zatvoreno.

Stalno javno parkiralište je parkiralište na kojem se parkiranje naplaćuje tijekom cijele godine.

Privremeno javno parkiralište je parkiralište sezonskog tipa.

Otvoreno javno parkiralište je parkiralište bez automatske i poluautomatske kontrole ulaza i izlaza.

Zatvoreno javno parkiralište je parkiralište sa automatskom i poluautomatskom kontrolom ulaza i izlaza odnosno kontrolom ulaza i izlaza putem ovlaštene osobe naručitelja.

Parkiranje na javnom parkiralištu može biti s ograničenim i neograničenim vremenom trajanja parkiranja.

Na javnim parkiralištima vrijeme trajanja parkiranja nije ograničeno.

**Članak 6.**

Osobna vozila parkiraju se na svim javnim parkiralištima.

**Članak 7.**

Upravitelj parkirališta je trgovačko društvo „Čistoća Povljana d.o.o.“, Trg bana Josipa Jelačića 13A, Povljana 23249, OIB: 94050549525 (u daljnjem tekstu: upravitelj parkirališta). Upravitelj parkirališta određuje cijenu usluge parkiranja uz prethodnu suglasnost općinskog načelnika.

Cijena naplate usluge parkiranja na označenim javnim parkiralištima određuje se za jedan sat korištenja usluge parkiranja, te za dnevno, tjedno, mjesečno ili sezonsko korištenje usluge parkiranja, te za povlašteno korištenje parkirališta.

**III. NAČIN PARKIRANJA**

**Članak 8.**

Parkiranjem na javnom parkiralištu korisnik usluge i upravitelj parkirališta sklapaju ugovor o usluzi vremenski ograničenog korištenja parkirališnog mjesta.

Korisnik usluge dužan je kupiti parkirališnu kartu na parkirališnom automatu ili mobilnim telefonom, na ovlaštenim prodajnim mjestima ili na blagajni organizatora parkiranja u roku od 10 minuta od korištenja usluge parkiranjem vozila na parkirališno mjesto.

Za korisnika usluge koji nije postupio na način iz stavka 2. ovog članka smatra se da je ugovor o vremenski ograničenom korištenju parkirališnog mjesta zaključen za dnevno korištenje parkirališnog mjesta.

**Članak 9.**

Na javnim parkiralištima na kojima se vrši naplata usluge parkiranja, usluga se plaća u razdoblju od 1. lipnja do 30. rujna, a naplata usluge parkiranja vrši se radnim danom, nedjeljom, blagdanom i praznikom u punom radnom vremenu od 07:00 do 22:00 sata.

**Članak 10.**

Povlaštena parkirališna karta izdaje se i vrijedi za parkirališnu zonu u kojoj osoba koja ostvaruje pravo na povlaštene uvjete cijene usluge parkiranja ima prebivalište ili boravište, vlasništvo nekretnine odnosno sjedište ili koristi poslovni prostor na tom području.

**Članak 11.**

Osobe s invaliditetom koje na vozilu imaju istaknut važeći znak pristupačnosti imaju pravo koristiti uslugu parkiranja osobnog vozila bez plaćanja naknade na javnim parkiralištima na posebno obilježenim mjestima rezervirtetom.

Iznimno, na javnim parkiralištima u parkirališnim zonama naplate koja nisu posebno obilježena kao mjesta rezervirana za parkiranje vozila osoba s invaliditetom, osobe s invaliditetom koje na vozilu imaju istaknut važeći znak pristupačnosti imaju pravo koristiti uslugu parkiranja osobnog vozila bez plaćanja naknade najduže 2 sata tijekom jednog dana.

**Članak 12.**

Upravitelj parkirališta može odobriti korištenje rezerviranih parkirališnih mjesta državnim tijelima, tijelima jedinica lokalne i područne (regionalne) samouprave i drugim tijelima vlasti te pravnim osobama sa javnim ovlastima radi izvršavanja njihovih funkcija.

**IV. NADZOR I IZVRŠAVANJE NAREDBE ZA PREMJEŠTANJE VOZILA**

**Članak 13.**

Nadzor nepropisno zaustavljenih i parkiranih vozila, upravljanja prometom te izvršavanje naredbe za premještanje nepropisno zaustavljenih i parkiranih vozila obavljati će prometni redar Općine Povljana.

Nadzor nepropisno parkiranih vozila na javnim parkiralištima na kojima korisnik plaća cijenu javne usluge parkiranja i izvršavanje naredbe za premještanje vozila obavlja ovlaštena osoba upravitelja parkiranja, a po nalogu prometnog redara Općine Povljana.

**V. VISINA TROŠKOVA PREMJEŠTANJA VOZILA**

**Članak 14.**

Visina troškova premještanja nepropisno zaustavljenih i parkiranih vozila utvrđuje se prema stvarnim troškovima korištenja opreme i vrijednosti rada djelatnika utrošenog za premještanje pojedinog nepropisno zaustavljenog vozila i parkiranog vozila.

**VI. PRIJELAZNE I ZAVRŠNE ODREDBE**

**Članak 15.**

Odredbe ove Odluke ne primjenjuju se na službena vozila javnih službi (policije, vatrogasaca, prve pomoći i dr.) kada zbog poduzimanja mjera zaštite života i imovine građana koriste parkirališna mjesta na javnim parkiralištima s naplatom i javnoj garaži.

**Članak 16.**

Stupanjem na snagu ove Odluke, prestaje važiti Odluka o organizaciji i načinu naplate, te nadzorom nad parkiranjem vozila na javnim parkiralištima s naplatom u Općini Povljana („Službeni glasnik Zadarske županije“, broj 19/22).

**Članak 17.**

Ova Odluka stupa na snagu osmog dana od dana objave u Službenom glasniku Zadarske županije.

KLASA:340-05/23-01/3

URBROJ:2198-25-01-1-23-1

Povljana, 30. ožujka 2023. godine

OPĆINSKO VIJEĆE OPĆINE POVLJANA

Predsjednik Općinskog vijeća

Nikola Škoda